ZONE DE CONFLICT ŞI REGIUNI CU DEFICIT

DE SECURITATE

 

1. Războaiele locale şi modificările produse de acestea la nivel planetar 

 

Cel de-al doilea război mondial a constituit prin proporţiile sale unice până atunci în istorie, un cataclism care a zdruncinat din temelii omenirea, amintirea lui rămânând puternică timp de o jumătate de secol de istorie contemporană. 

Analiştii militari apreciază că epoca postbelică a fost foarte departe de ceea ce ar reprezenta un spirit pacifist. Unele surse documentare menţionează faptul că numai în perioada 1945 - 1989 în lume au avut loc 138 de războaie, în care au fost consemnate aproximativ 23 milioane de victime şi peste 75 de milioane de răniţi, iar în ultimul deceniu al celui de-al doilea mileniu s-au desfăşurat alte războaie, de mai mică sau mai mare anvergură, care au produs noi şi grave distrugeri materiale precum şi pierderi de vieţi omeneşti. Dintre acestea, doar războaiele din Coreea, Vietnam, Biafra, capul Africii, Afganistan şi Mozambic au însumat peste un milion de victime. 

Din anul 1989, de la sfârşitul războiului rece, au avut loc în întreaga lume circa de 60 de conflicte armate care au făcut sute de mii de victime şi peste 17 milioane de refugiaţi. Atmosfera de haos generalizat nu a încetat să crească, atrăgând de fiecare dată tot mai multe ţări spre violenţa endemică. Potrivit analiştilor, la începutul unui nou secol, conflictele, violenţele şi convulsiile nu mai sunt doar militare. Au loc, la scara planetei, alte “războaie”, acolo unde inegalităţile se adâncesc continuu, iar noii actori globali (marile grupuri transnaţionale) îşi extind fără încetare zonele de influenţă. 

Raportând aceste războaie, denumite locale, la cel de-al doilea război mondial, nici unul dintre acestea nu a avut un caracter planetar. Totuşi, adunând la un loc victimele, pagubele materiale, armamentul folosit, urmările în plan uman şi teritorial ale tuturor războaielor şi crizelor de după 1945, se ajunge la proporţiile unui dezastru echivalent cu cel provocat de o conflagraţie mondială. “Un război care a durat jumătate de secol şi căruia manualele de istorie îi zic pace”.

Sfârşitul mileniului al doilea a consemnat încheierea conflictului din Kosovo şi Serbia, dar a continuat seria distrugerilor prin războaiele din Afganistan şi regiunea Caucazului, din zona Caşmirului, prin conflictele dintre Eritreea şi Etiopia, Columbia şi Peru, Sri Lanka, Sudan, Congo şi Cecenia. 

Începutul mileniului III nu a adus nici un progres semnificativ în sensul rezolvării conflictului israelo-palestinian, conflictul dintre India şi Pakistan continuă în zona Caşmir, acum sub umbra ameninţărilor nucleare, iar dorinţa Indoneziei de a păstra în administrare şi pe mai departe Timorul de Est a făcut necesară intervenţia forţelor multinaţionale sub egida ONU.

În multe alte situaţii conflictele zonale par a fi stinse, dar doar la suprafaţă: Bangladesh, Bosnia, Cambodgia, Cipru, Georgia, Irak, Mexic.

Atentatele din SUA, din septembrie 2001, au condus la declanşarea unei riposte internaţionale deosebit de active contra terorismului. Prima etapă a acestui conflict dintre lumea civilizată şi terorism s-a consemnat tot în Afganistan, dar se aşteaptă alte intervenţii militare în zone din Africa şi Asia.

Totalitatea acestor conflicte a făcut ca raportul deceselor civili/militari să fie de 10/1, această rată crescând în permanenţă de la încheierea celui de-al doilea război mondial.

La mijlocul anilor ’80, cheltuielile militare au atins valoarea de 1000 de miliarde de dolari/an, din care 83% a fost utilizată de organizaţiile militare NATO şi Pactul de la Varşovia în cadrul confruntării Est-Vest. Analiştii au remarcat valoarea cheltuielilor exorbitante utilizate pentru domeniul militar într-un contrast dramatic cu sumele utilizate în alte scopuri: eradicarea malariei şi a poliomielitei, obţinerea a noi surse de apă potabilă şi tratarea apelor industriale sau ajutorarea populaţiei din lumea a treia. 

Confruntarea Est-Vest din perioada războiului rece a condus la o dezvoltare fără precedent a tehnologiei militare: arme de distrugere în masă, noi tipuri de arme nucleare şi bacteriologice, un arsenal care însuma în 1989 un număr de peste 50000 de focoase capabile să distrugă de mai multe ori marea majoritate a zonelor locuite de pe glob. 

Progresul tehnologiei militare a fost remarcat în toate conflictele cu desfăşurare de forţe militare care au avut loc după 1990 - Afganistan, Sudan, Irak, Serbia, Muntenegru, Kosovo - prin concentrarea puterii de foc asupra unor ţinte punctuale, fapt ce a condus la scăderea numărului de victime în rândul civililor. 
1.1. Cauzele războaielor locale 

 

Aceste cauze sunt multiple şi deosebit de complexe, fiind de natură politică, economică, socială, naţională, teritorială, religioasă, militară etc., dar de cele mai multe ori existând însă, o împletire a elementelor menţionate. 

Analiştii militari apreciază că geopolitica precum şi hegemonismul politic au declanşat intervenţii militare atunci când interesele unor mari puteri au fost “lezate” în spaţiul lor de influenţă. De multe ori ciocnirile militare determinate de anumite cauze politice au îmbrăcat un caracter ideologic pe fondul contradicţiilor dintre două sisteme sociale opuse. 

Războaiele care au avut la bază conflicte de ordin economic au exprimat atât tendinţa marilor puteri de a exploata bogăţiile naturale din ţările mai puţin dezvoltate şi aservite lor, cât şi dorinţa de a controla importante căi de comunicaţie, maritime îndeosebi, spre zonele de exploatare ale acestor resurse naturale, războiul purtându-se contra unor puncte “cheie” de pe aceste căi de comunicaţii.

Cauzele de ordin social au condus de regulă la războaie civile, în care forţele populare, pe baza unui larg front de acţiune, au căutat să înlăture conducerile dictatoriale şi să instaureze regimuri democratice. 

Războaiele de eliberare naţională s-au bucurat şi se bucură de sprijinul ţărilor şi al democraţiilor de pretutindeni. 

Cauzele de ordin teritorial au condus la declanşarea a numeroase războaie locale, câteva dintre acestea aflându-se în plină desfăşurare. În această situaţie se găseşte îndeosebi continentul african. Astfel de războaie au avut loc între Etiopia şi Somalia, între Irak şi Iran, între Grecia şi Turcia şi au loc între Israel şi ţările arabe vecine.

Cauzele de ordin religios au depins, pe de o parte de gradul de dezvoltare şi de civilizaţie a statului în care acestea se produc, iar pe de altă parte de amestecul străin în regiune. 

Cauzele de ordin militar ale unor războaie locale se pot regăsi în strategia unor state mari de a se menţine sau de a se instala în zone geografice de mare importanţă, din care să controleze teritoriul prezumtivului adversar. 

 

1.2. Tipologia războaielor locale 

 

Specialiştii în domeniu au întocmit o clasificare a războielor locale având în vedere câteva criterii esenţiale: 

• criteriul social-politic şi natura scopurilor urmărite de forţele participante, în raport cu care războaiele locale pot fi războaie drepte sau nedrepte, războaie de eliberare naţională, războaie de emancipare socială, etc.; 

• amploarea războiului local, când este vorba de războaie între două state ale unei regiuni geografice, războaie între unul sau mai multe state ale unei regiuni geografice, războaie între unul sau mai multe state din regiuni diferite ale globului, războaie în interiorul aceloraşi ţări, unde se pot încadra unele războaie civile; 

• gradul de profesionalizare al forţelor care se confruntă, acestea putând fi războaie duse de armate regulate, războaie cu forţe neregulate, războaie purtate împreună de unele categorii de forţe menţionate anterior, războaie duse de forţe mercenare etc.; 

• nivelul tehnologic al armamentelor şi tehnicii militare folosite, când războaiele pot fi purtate cu mijloace clasice cu putere distructivă redusă sau mare, cu mijloace de luptă perfecţionate sau foarte perfecţionate (armele inteligente, armele chimice, biologice), precum şi intenţia, uneori, a utilizării armei nucleare şi, respectiv, probabilitatea transformării unor războaie locale în războaie nucleare; 

• durata de desfăşurare a războaielor locale, când se pot întâlni războaie de scurtă durată (de ordinul a câtorva zile, săptămâni sau luni – războaie fulger), sau războaie de lungă durată, care se pot întinde pe câţiva ani, transformându-se în războaie de uzură. 


 

- Cele 18 regiuni de conflict de pe glob.

Pornind de la aceste criterii, se poate constata că războaiele locale s-au dus între ţări mici şi mari puteri sau superputeri din aceeaşi zonă geografică sau din zone diferite, între state încadrate în diferite blocuri politico-militare, între ţări nealiniate, între ţări cu nivel scăzut de dezvoltare economică şi state puternic industrializate, între state cu aceeaşi ideologie, dar şi cu ideologii diferite. Au fost, de asemenea, războaie locale care au avut şi caracter de coaliţie cu o durată relativ mare. 

 

1.3. Paradigma securităţii la sfârşitul mileniului II

 

Din perspectiva liderilor occidentali, nici unul dintre conflictele menţionate mai sus nu a reprezentat o problemă globală. Problemele au fost luate în considerare doar atunci când interesele Vestului au fost în mod direct afectate, celelalte fiind lăsate în responsabilitatea ONU, o organizaţie care trebuie să lucreze cu fonduri minime şi care trebuie să învingă şi neînţelegerile dintre membrii săi. 

Directorul CIA aprecia la începutul anului 1993: “am învins dragonul (URSS), dar acum trăim într-o junglă înconjuraţi de o sumedenie de şerpi veninoşi”. SUA au considerat drept “şerpi veninoşi” pe de o parte state ca Iran, Irak, Libia, Coreea de Nord, fapt confirmat de discursul recent al preşedintelui american, George W. Bush, privind “axa răului”, iar pe de altă parte, state precum China, care nu a mai acceptat supremaţia şi dominaţia economică a Vestului. Într-o altă categorie de “şerpi” este inclus fundamentalismul, în special cel islamic, care a condus la apariţia şi manifestarea unor forme deosebit de periculoase de terorism precum şi la proliferarea unor noi tipuri de arme.

Atentatele din septembrie 2001 au condus la concluzia că există foarte multe ameninţări şi pericole ascunse, cele mai multe fiind întreţinute de anumite state prin organizaţiile teroriste pe care nu doar le tolerează ci şi le sponsorizează. Acest fapt conduce la necesitatea alocării şi utilizării altor fonduri, şi nu puţine, pentru dezvoltarea capabilităţilor militare necesare intervenţiilor de acest fel, analiştii militari americani considerând că ne aflăm într-o perioadă de timp pentru care se poate utiliza sintagma “menţinerea păcii prin violenţă”. 

Deşi la nivel mondial analiştii apreciază că nu există cauze majore generatoare de insecuritate, existând un potenţial acceptabil pentru rezolvarea problemelor generatoare de criză, ei consideră că perioada de peste 50 de ani care a trecut de la încheierea celui de-al doilea război mondial nu a adus mari modificări în planul securităţii globale a planetei. 

Au apărut şi continuă să apară multe paradigme privind problema securităţii globale, în general supuse dezbaterilor opiniei publice, multe fiind controversate, dar ceea ce atrage atenţia în mod deosebit nu sunt vorbele ci anumite cicluri strategice militare. Pe de o parte se recunoaşte existenţa unui anumit trend pozitiv asociat cu percepţia de securitate internaţională, pe de altă parte creşte riscul de conflict militar, evidenţiat şi de studiile fundamentale realizate pe această temă. 

 Analistul american Michael Emerson a elaborat în decembrie 2001 un studiu referitor la noua ordine europeană impusă după evenimentele din 11 septembrie 2001. 

În concepţia sa, fundamentul acestei noi ordini este clădit pe trei caracteristici fundamentale:

- parteneriatul strategic între cele două mari puteri europene, Uniunea Europeană şi Rusia, pe de-o parte şi Statele Unite, pe de altă parte;

- cooperarea regională dezvoltată de regiunile de graniţă ale Uniunii Europene şi vecinii săi, regiuni stabile din punct de vedere al securităţii, dar care nu sunt potenţiale membre ale Uniunii Europene în viitorul apropiat; sau, în perspectivă istorică, relaţii între puterile economice ale Uniunii Europene şi Rusia;

- zone de conflict (grafic reprezentate punctat) aflate la graniţele Uniunii Europene, adică zone de război, regiuni cu conflicte latente sau regiuni în care au avut loc războaie şi aflate sub control internaţional.

Principala problemă la care trebuie oferit un răspuns este modalitatea în care aceste caracteristici vor interacţiona şi vor evolua în timp. 

Analistul consideră că ţinta noii ordini europene poate fi sau ar trebui să fie extinderea Uniunii Europene, precum şi includerea zonelor cu deficit de securitate în arii mai largi de stabilitate (grafic reprezentate continuu). De asemenea, dezvoltarea parteneriatelor operaţionale strategice între Rusia, Uniunea Europeană şi Statele Unite va determina transformarea graduală a zonelor cu deficit de securitate în regiuni stabile. În practică, această transformare este fundamentată pe următoarele argumente:

Parteneriatul strategic între Uniunea Europeană, Rusia şi Statele Unite s-a consolidat puternic în urma evenimentelor din 11 septembrie 2001, prin implicarea Rusiei în lupta împotriva terorismului şi alăturarea acesteia forţelor internaţionale; Rusia nu a avut nici o obiecţie privind folosirea Uzbekistanului ca bază militară pentru operaţiunile din Afganistan; a fost înregistrată o modificare radicală în sens pozitiv a relaţiei Rusia-NATO, precum şi o uşoară, dar semnificativă schimbare de politică privind conflictele din regiuni de graniţă cum ar fi Transnistria sau Abhazia. Majoritatea formulelor de cooperare, precum Dimensiunea Nordică, Iniţiativa Central Europeană, Cooperarea la Marea Neagră vor conduce la stabilitatea regiunilor în care acestea funcţionează. Pactul de Stabilitate în Balcani este deja un exemplu de cooperare care a transformat în mare parte un teritoriu în care existau conflicte într-o arie de securitate, notabilă fiind desfiinţarea regimului Miloşevici în anul 2000. Escaladarea conflictelor civile din Macedonia a fost oprită datorită cooperării diplomatice şi intervenţiei Uniunii Europene şi Alianţei Nord Atlantice, conducând, în final, la adoptarea unei noi Constituţii. De asemenea, în Kosovo au avut loc primele alegeri, unde s-a înregistrat o largă participare a etnicilor sârbi. Serbia şi Muntenegru se află încă într-o situaţie delicată privind modificările pe care doresc să le aducă Constituţiei, iar Uniunea Europeană l-a mandatat pe Înaltul Reprezentant pentru Politică Externă, J. Solana, să medieze conflictul care ar putea conduce la separarea celor două entităţi.

În decursul următoarelor 6 luni, în Cipru vor avea loc negocieri, sub auspiciile ONU, între părţile implicate, care trebuie să aibă ca rezultat reunificarea insulei, condiţie necesară aderării acestei ţări la structurile Uniunii Europene.

Caucazul este, de asemenea, una dintre zonele cu deficit de securitate. În ultimii ani s-a putut observa o scădere a intensităţii ambelor conflicte din regiune, atât a celui care se desfăşoară în Nagorno-Karabakh, cât şi a celui din Abhazia. Prin eforturi diplomatice, Statele Unite, Rusia şi Franţa, în calitate de copreşedinţi ai OSCE, au mandatat grupul de la Minsk să negocieze adoptarea unei rezoluţii, în aprilie 2001, referitoare la conflictul din Nagorno-Karabah. 

În ultimii doi ani, poziţia Rusiei referitoare la regiunea Abhaziei s-a modificat radical. Tendinţa politică a diplomaţilor este de a oferi posibilităţi reale de cooperare, astfel încât regiunea Caucazului să intre într-o nouă etapă care să determine zonele de conflict să se integreze în zone cu stabilitate ridicată, în cadrul programului de cooperare la Marea Neagră. 

Conflictul israeliano-palestinian a degenerat, luând forma unui adevărat război. Experţii Centrului pentru Studii Politice Europene, care studiază zona Orientului Mijlociu, califică situaţia actuală ca fiind una paradoxală şi tragică. Explicaţia constă tocmai în faptul că pe măsură ce soluţiile pentru rezolvarea conflictului deveneau, în anul 2001, în urma negocierilor, tot mai clare, luptele armate au devenit din ce în ce mai intense. Discuţiile care au avut loc între părţile implicate, în ianuarie a.c., la Taba, au determinat Israelul să se retragă din teritoriile ocupate, găsirea unei soluţii de compromis referitoare la regiunea Ierusalimului, precum şi iniţierea unui program internaţional pentru refugiaţii palestinieni, această politică fiind susţinută de forţele internaţionale de menţinere a păcii. Părţile aflate în conflict se află în acest moment într-un punct mort din cauza valurilor de violenţe care au continuat şi nu au putut fi controlate. În momentul actual, analistul american consideră că numai modelul european de stabilitate şi, dincolo de acesta, exemplul oferit de Cipru sau Caucaz care ar alege pacea, ar determina prin mesajul pe care l-ar transmite, încetarea violenţelor. 

2. Principalele conflicte locale 

 

● Războaie care au fost declanşate de cauze de ordin economic

▪ Columbia

 

Războiul civil din Columbia, unul dintre cele mai lungi din lume, continuă neîntrerupt de peste 35 de ani, făcând mii de victime în fiecare an. Aproximativ 15.000 de guerile din 5 grupuri diferite controlează aproape 60% din teritoriul ţării. Aliate împotriva rebelilor luptă forţele de securitate columbiene şi bandele de dreapta paramilitare. Puterea economică şi politică a Columbiei a rămas în mâinile unei elite ce conduce ţara de decenii, însă conflictele actuale se întind, conform analiştilor, dincolo de motivele politice.

▪ Mexic

În dorinţa de a obţine condiţii de viaţă mai bune şi drepturi pentru ţăranii indieni indigeni din regiunea sudică a Mexicului, Chiapas, organizaţia autointitulată “Armata de Eliberare Naţională Zapatistă”, condusă de un bărbat cunoscut sub numele de “Subcomandante Marcos” a declarat război guvernului mexican la 1 ianuarie 1994. Regiunea Chiapas este statul cu cele mai bogate resurse din Mexic şi are cele mai bogate rezerve de petrol din zonă. 

Forţele guvernamentale au ucis sute de oameni în confruntările declanşate, incidentele fiind condamnate pe plan internaţional.

▪ Sierra Leone

Războiul civil din Sierra Leone care a izbucnit în 1991 este un conflict ce-şi are rădăcinile în anii de guvernări dictatoriale locale şi în conflictul din Liberia vecină. Conflictul este alimentat de bogaţia în diamante a statului şi de resentimentele profunde, de durată, dintre populaţia rurală săracă din interiorul ţării împotriva clasei conducătoare bogate din capitala Freetown.

Conflictul se desfăşoară între Frontul Revoluţionar Unit, înfiinţat în 1991, cuprinzând mercenari din Liberia, Burkina Faso, Africa de Sud, Nigeria şi Marea Britanie şi armata statului.

▪ Cecenia

La începutul secolului XX, petrolul rusesc însemna doar resursele Caucazului. Primele exploatări petroliere la Groznîi au început în 1833, deşi comercializarea producţiei a debuta abia în anul 1982. De-a lungul timpului, regiunea a devenit punctul cheie atât al conductelor petroliere cât şi al celor de gaze naturale. 

Unii analişti au apreciat că decizia Rusiei de a trimite trupe în Cecenia (în 1994 şi în 1999) a fost motivată de dorinţa acesteia de a-şi asigura controlul asupra industriei de petrol a acestei republici. Alţii au sugerat că reprimarea dorinţei de independenţă a Ceceniei are la bază considerente economice legate de conducta transasiatică a petrolului: Tengiz-Atyrau-Comsomolsk- Tikhoretsk-Novorosiisk, care nu poate trece printr-o regiune aflată sub controlul separatiştilor islamişti. 

 

● Războaie care au fost declanşate de cauze de ordin etnic

▪ Burundi

Statul Burundi şi-a câştigat independenţa faţă de Belgia în 1961, minoritatea Tutsi preluând în acelaşi an puterea. În anul 1993, au avut loc primele alegeri de la obţinerea independenţei, Melchior Ndadaye devenind primul preşedinte Hutu (care reprezintă 80% din populaţia ţării). În câteva luni, preşedintele statului este asasinat de trupele paramilitare (Tutsi) şi chiar dacă tentativa de lovitură de stat eşuează se declanşează un război civil care are ca rezultat zeci de mii de morţi. Violenţele etnice au durat până la începutul anului 1994 când parlamentul a ales un alt preşedinte Hutu, Cyprien Ntaryamira. În aprilie 1994, acesta a fost ucis într-un accident de avion împreună că preşedintele ţării vecine, Rwanda, fapt care a declanşat desfăşurarea unui adevărat genocid asupra Tutsilor şi Hutilor din Rwanda dintre care, se estimează, că au pierit aproape un milion de oameni. 

La începutul anului 2000, un milion de Hutu erau concentraţi în diferite tabere de refugiaţi (300.000 se află pe teritoriul Tanzaniei) iar un alt milion de persoane sunt refugiate în alte ţări vecine.

▪ Sri Lanka

În anul 1931, Marea Britanie a acordat Ceylon-ului (Sri Lanka) dreptul de a se autoconduce, fapt care a condus la obţinerea independenţei în 1948. Tensiunile comunitare şi violenţa au cunoscut un maxim la mijlocul anilor ’50. După 1970, populaţia Tamil a cerut crearea unui stat separat într-o zonă situată în nordul-estul ţării. Din 1983, ţara a erupt într-o violenţă generalizată, încercările de rezolvare a conflictelor dintre populaţiile locale dovedindu-se fără succes. În anul 1995, guvernul statului Sri Lanka a lansat o ofensivă totală împotriva Tigrilor Tamili, preluând unele teritorii importante ale acestora. Se estimează că până în prezent peste 50.000 de oameni au fost ucişi în acest conflict. 

▪ Sudan

Sudanul şi-a cucerit independenţa în anul 1956 de la codominionul anglo-egiptean. Conflictele de lungă durată cu care se confruntă Sudanul au loc între arabii musulmani, locuitorii nordici ai ţării şi negrii creştini africani din sud. Urmare a impunerii legii Shari, în 1983, conflictul a cunoscut o nouă escaladare, Armata Populară de Eliberare sudaneză intensificându-şi atacurile până la nivelul unui război civil total, către mijlocul anilor ’80. Se estimează că mai mult de 1,2 milioane de oameni au fost ucişi în războiul ce a devastat acest stat.

▪ Războiul iraniano-irakian

 

În anul 1980 se declanşează primul război din Golf, conflict care a durat până în anul 1988, timp în care au murit peste un milion de oameni; pagubele materiale au fost estimate la 400 de miliarde de dolari, iar problema prizonierilor de război nu este încă rezolvată. Cele două state au reluat oficial relaţiile diplomatice în octombrie 1990.

▪ Kosovo

 

Kosovo reprezintă o parte componentă a Iugoslaviei ce a apărut în toamna anului 1945 ca “regiune” şi apoi “provincie” a Iugoslaviei. În această zonă există cele două câmpii, Kosovo şi Metohia, ce au dat denumirea oficială a provinciei: Kosovo Metohia.

Problema apartenenţei etnice a populaţiei din spaţiul Kosovo a fost şi este extrem de discutată. La începutul secolului XIX, o sursă occidentală consemna că aproximativ două treimi din populaţia din Kosovo o alcătuiau musulmanii, respectiv albanezii, turcii şi ţiganii, iar peste un secol, în 1905 se credea că albanezii erau în acea zonă în proporţie de peste 60%. 

Între anii 1878-1881 a existat “Liga albaneză de la Prizren”, organizaţie reprezentativă a albanezilor, care şi-a propus, la Congresul de la Berlin (chiar şi pe calea luptei armate), crearea unui stat autonom albanez, urmând a cuprinde teritorii din actualele state Macedonia, Albania, Muntenegru şi Kosovo. Atunci a fost, de fapt, elaborat pentru prima dată planul aşa-numitei „Albanii Mari”. Mai târziu, în vremea primului război balcanic, la Vlora, în 1912, a fost proclamat statul albanez independent, ce a emis de la început pretenţia ca între graniţele sale să se afle toţi albanezii (acesta revendica un spaţiu aproape dublu în raport cu graniţele stabilite prin protocolul de la Florenţa, din 1913, şi apoi Conferinţa de Pace de la Paris, din 1919-1920).

În aprilie 1941, în urma atacului concentrat al Germaniei, Italiei, Ungariei şi Bulgariei, partea de răsărit a regiunii Kosovo a fost ocupată de către bulgari, iar cea mai mare parte a acesteia revine Italiei. Aceasta a proclamat formarea unei aşa-zise Albanii, ce încorpora spaţii ale Muntenegrului, Macedoniei şi Kosovo, alături de Albania, ocupată de italieni încă din 1939. În Kosovo s-a promovat o politică de purificare etnică. Circa 100.000 de sârbi au fost expulzaţi înspre nord, în spaţiul controlat de germani, în locul lor fiind aduşi circa 75.000 de albanezi (situaţia a fost acceptată ca atare de puterea titoistă în 1945, când celor expulzaţi li s-a interzis să se întoarcă în locurile de baştină, iar noilor veniţi li s-a atribuit cetăţenia iugoslavă). 

În toamna anului 1945, concretizându-se programul naţional al comuniştilor iugoslavi conduşi de I.B. Tito, elaborat încă din 1943, Kosovo a căpătat statut distinct în cadrul Republicii Serbia. Tendinţa de a asigura puterea republicilor prin intermediul autorităţilor federale a devenit şi mai intensă după adoptarea Constituţiei din 1974 care a încurajat naţionalismul şi seccesionismul croat, sloven, musulman şi albanez. 

Statutul acestei zone, la început denumită “regiune autonomă”, apoi “provincie autonomă”, a fost multă vreme asemănător cu cel al entităţilor denumite “republici”. Astfel, în Kosovo existau reglementări proprii, instituţii distincte etc. Diversele modificări de constituţie au creat acestei zone formal un statut tot mai aparte. Datorită presiunilor interne şi externe, prin Constituţia din 1974, Kosovo a ajuns, practic, la un regim aproape asemănător celui al aşa-ziselor republici. Exista un parlament şi un guvern propriu, precum şi o reprezentare distinctă în organele federale unde, proporţional, erau cu o treime mai puţini decât cei din Slovenia sau Croaţia, de exemplu. O astfel de situaţie avea să fie anulată în mare măsură după moartea lui I.B.Tito şi apoi desfiinţată, în 1989-1990.

În 1989, Parlamentul Serbiei a votat o serie de modificări ale constituţiei, care anulau statutul de autonomie al provinciei integrată în structurile unitare ale statului sârb.

În mai 1991, alegătorii croaţi au votat în cadrul unui referendum pentru ca republica lor să devină naţiune independentă. Un referendum similar a fost desfăşurat în Slovenia. În iunie 1991, parlamentele celor două republici au adoptat declaraţiile de independenţă ale Croaţiei şi Sloveniei.

La rândul său, în ianuarie 1992, Macedonia îşi declara independenţa, urmată de Bosnia şi Herzegovina în aprilie acelaşi an. Violenţele etnice au izbucnit aproape imediat, mii de sârbi fiind forţaţi să plece în exil. Armata iugoslavă, mult mai puternică, condusă de sârbi, a reacţionat atacând regiunile separatiste Bosnia şi Herzegovina, obligând astfel Consiliul de Securitate al ONU să impună sancţiuni economice împotriva guvernului de la Belgrad, în mai 1992.

Serbia şi Muntenegru au optat să rămână federative şi în sesiunea comună a parlamentelor Iugoslaviei, desfăşurată în aprilie 1992, la Belgrad, a fost votată Constituţia Republicii Federale Iugoslavia. Noul guvern însă nu este recunoscut de Statele Unite ca fiind succesor al fostului stat iugoslav.

Căderea economică şi recrudescenţa unui mai vechi conflict între sârbi şi etnicii albanezi majoritari în Kosovo au alimentat resurgenţa naţionalismului. În 1990, cererile de autonomie mai mare au fost înăbuşite de Serbia, care a impus o conducere directă şi a reevaluat statutul de regiune autonomă. Albanezii au fost supuşi unor noi represiuni, iar migraţia populaţiei sârbe în regiune încurajată de regimul preşedintelui Slobodan Miloşevici. Ca răspuns, albanezii au declanşat presiunile pentru obţinerea independenţei complete a provinciei Kosovo, iar în 1992 au ales un parlament “naţional” şi au boicotat alegerile organizate de sârbi. 

În februarie 1998, S. Miloşevici trimite trupe în Kosovo pentru a înăbuşi mişcarea de eliberare a provinciei, acest fapt declanşând izbucnirea unui război de gherilă. 

NATO a fost reticentă faţă de o intervenţie militară deoarece Kosovo - spre deosebire de Bosnia în 1992 - era o provincie a Iugoslaviei. Dovezi ale unui masacru împotriva civililor a dat motivaţia necesară NATO să intervină pentru prima oară în treburile unei naţiuni suverane în conflict cu propia populaţie. În 12 octombrie 1998, în timpul suspendării atacurilor negociate de diplomatul american Richard Holbrooke, dar sub ameninţarea permanentă a unui atac aviatic militar - pentru care exista foarte puţin entuziasm din partea câtorva state NATO - preşedintele Slobodan Miloşevici îşi dă acordul pentru retragerea forţelor militare. 

În februarie 1999, Serbia şi separatiştii kosovari au fost forţaţi să stea la masa negocierilor la Rambouillet (Franţa), de şase naţiuni mediatoare: Statele Unite, Rusia, Franţa, Anglia, Germania şi Italia. Statele Unite au ameninţat cu lovituri aeriene dacă preşedintele sârb Slobodan Miloşevici continuă să respingă planul înaintat de oficialii NATO de staţionare a unor trupe internaţionale în Kosovo pentru a asigura respectarea tratatului de pace, dar negocierile au fost sistate în momentul în care atât sârbii, cât şi UCK au respins termenii tratatului. 

În cele din urmă, UCK semnează tratatul impus în timp ce sârbii continuă să refuze acest acord respingând staţionarea trupelor NATO în Kosovo. În 24 martie 1999, NATO începe loviturile aeriene asupra ţintelor iugoslave, ofensiva durând 71 de zile. În iulie 1999, forţele sârbe sunt forţate să părăsească Kosovo şi trupe NATO, organizate sub KFOR, însumând aproximativ 40.000 de oameni sunt instalate în zonă.

 

● Războaie care au fost declanşate de cauze de ordin social

▪ Algeria

Alegeria a dus un lung război de independenţă, condus de Frontul Naţional de Eliberare (FNE), împotriva Franţei încă din anul 1954. În 1962, Algeria şi-a câştigat independenţa, dar spre mijlocul anilor '80 o criză economică majoră conduce la desfăşurarea de manifestaţii şi producerea de tulburări grave pe întreg teritoriul ţării.

Alegerile desfăşurate în anul 1991 au avut ca rezultat modificarea configuraţiei parlamentare: Frontul Islamic de Salvare (FIS) a câştigat 188 din cele 231 de locuri ale Parlamentului, iar Frontul Naţional de Eliberare, care a condus ţara din anul 1962, doar 15. Parlamentul şi Preşedintele Algeriei au demisionat sub presiunea armatei care nu a acceptat împărţirea puterii cu FIS, rezultatul votului fiind anulat. O a doua rundă de alegeri, care trebuia să aibă loc în ianuarie 1992, nu s-a mai desfăşurat, armata preluând controlul obiectivelor cheie din capitala ţării. Din 1992 şi până în 1997, FIS a desfăşurat atacuri asupra punctelor economice cheie, asupra forţelor de securitate, oficialităţilor şi străinilor. Deşi aripa înarmată a FIS a declarat încetarea focului în octombrie 1997, un grup separatist extremist, Grupul Armat Islamic (GAI), a continuat atacurile. După ani de dispute civile, organizaţia Amnesty International estimează la aproximativ 80.000 numărul victimelor din Algeria.

 

● Războaie care au fost declanşate de cauze de ordin teritorial

▪ Conflictul dintre Etiopia şi Eritrea

Relaţiile dintre Etiopia şi Eritrea au fost normale până în anul 1997. Eritreenii i-au ajutat pe etiopieni să alunge regimul dictatorului H. Mengistu, în 1993 şi-au câştigat independenţa, iar până în 1997 Eritrea a păstrat moneda etiopiană. Graniţa întinsă dintre cele două state nu a fost niciodată bine definită, dar până la începutul anului 1998 acest lucru nu a fost un motiv de tensionare a relaţiilor politice. Luptele au izbucnit în mai 1998 într-o zonă cunoscută ca triunghiul Badme, o suprafaţă de 400 km2 care aparţine Etiopiei. Liderii etiopieni au solicitat retragerea trupelor agresoare, Eritrea admiţând că trupele sale au intrat în zonă dar că au luat înapoi pământul ce le aparţine, în baza unei hărţi întocmite în perioada 1907-1935. Etiopienii emit pretenţii în această zonă conform unei alte hărţi datând din 1902. Luptele grele dintre cele două părţi au ucis sute şi au dislocat mii de cetăţeni, conflictul continuând sporadic.

▪ Orientul Mijlociu

Începând cu zilele războiului civil din Liban desfăşurat în perioada 1975-1976, evenimente tragice s-au succedat aproape fără întrerupere în zonă: intrarea Israelului în sudul Libanului în căutarea gherilelor palestiniene în 1978, bătăliile inter-creştine de la sfârşitul anilor ’70 şi începutul anilor ’80, invazia israeliană din 1982, ciocnirile inter-palestiniene din 1983, luptele din munţii Shuf dintre armata libaneză şi miliţiile druze dintre 1983 şi 1984, bombardarea sinucigaşă a instalaţiilor aparţinând guvernelor vestice în 1983-84, asediul asupra taberelor de refugiaţi palestinieni din Beirut desfăşurată în perioada 1985-1988 sau bătăliile fratricide care au avut loc între musulmanii şiiţi în 1988. Israelul a condus operaţii militare majore peste graniţe împotriva grupurilor palestiniene înarmate în perioada 1978-1982, acţiunile împotriva Hezbollahului desfăşurându-se din anul 1993 şi până în prezent.

De la înfiinţarea statului Israel s-au desfăşurat cinci războaie arabo-israeliene: 1948, 1956, 1967, 1973 şi 1982. 

Cea mai importantă confruntare dintre cele menţionate, care a avut loc între 6-24 octombrie 1973, a opus Israelul contra Egiptului şi Siriei. Cauzele acestui conflict rezidă din starea de război care dura de peste 25 de ani între ţările arabe şi Israel, datorită nerecunoaşterii de către statele arabe a statului Israel, nerezolvarea problemei refugiaţilor palestineni şi intransigenţei Israelului în a recunoaşte drepturile palestinienilor la autodeterminare, refuzul acestuia de a se retrage din teritoriile arabe ocupate în războiul de şase zile (5-10 iunie 1967).

Scopurile urmărite de beligeranţi erau opuse: ţările arabe - eliberarea teritoriilor ocupate, Israelul - menţinerea acestor teritorii, ţelurile celor două părţi neputând fi atinse decât prin război.

În acest conflict acţiunile militare s-au desfăşurat pe două teatre de acţiune: cel egiptean, cuprinzând partea de nord-est a Egiptului de ambele părţi ale Canalului Suez şi partea de vest a peninsulei Sinai, având o suprafaţă de aproximativ 25.600 km2; cel sirian, cuprinzând partea de sud-vest a Siriei cu înălţimile Golan, cu o suprafaţă de aproximativ 18.000 km2.

Prin acest război, ţările arabe au urmărit să depăşească, din punct de vedere moral, “complexul israelian” şi să dovedească faptul că sunt capabile să aplice ele prima lovitură. Stăpânind, ca urmare a războiului din 1967, unele aliniamente puternice (Canalul Suez, Platoul Golan), asigurându-se din partea Iordaniei împotriva unor acţiuni directe ale acesteia, Israelul şi-a îmbunătăţit considerabil situaţia strategică faţă de conflictele anterioare.

Al patrulea război arabo-israelian a pus faţă în faţă adversari redutabili, care au aruncat în focul luptelor tehnica şi armamentul cel mai modern. Beligeranţii au pierdut nu mai puţin de 50% din tancuri şi avioane, istoria războaielor locale necunoscând pierderi atât de mari într-un timp atât de scurt. Pierderile umane ale Israelului au fost: 1854 morţi, 1850 răniţi, 450 prizonieri, statistica înregistrată de ţările arabe fiind necunoscută. Analiştii consideră că singurul rezultat pozitiv al acestui război a fost determinarea adversarilor de a se aşeza la masa tratativelor.

Spirala violenţelor din zona Orientului Mijlociu este calificată de observatorii politici ca fiind în continuă accelerare şi răspândire. Pentru prima dată în ultimele luni miliţiile şiite Hezbollah au atacat poziţiile militare israeliene din zona Sheeba Farm, ocupate de către israelieni. Ministrul israelian al apărării a calificat atacul ca fiind unul serios şi violent şi a acuzat Siria şi Iranul că au susţinut acţiunile Hezbollahului. 

Israelul s-a retras din sudul Libanului respectând una din Rezoluţiile ONU din 2000, dar Hezbollahul a continuat să susţină că şi teritoriile Sheeba Farm trebuie să fie evacuate în urma acestor acorduri. Din octombrie 2001, Israelul a violat spaţiul aerian al Libanului, practic, în fiecare zi. În acelaşi timp, armatele israeliene care ocupaseră total pentru prima dată de la stabilirea regimului autonom în 1994, teritorii palestiniene, au rămas în alertă de gradul zero după anunţarea hotărârii Hamasului referitoare la declararea “războiului total”. Principalul obiectiv al primului ministru israelian A. Sharon este reprezentat de exilul lui Yasser Arafat în ideea de a încheia acorduri asupra regiunilor din Gaza şi West Bank cu succesorul acestuia. Relaţiile între Statele Unite şi Autoritatea Palestiniană au fost pentru multă vreme întrerupte. În ciuda tuturor acestor interdicţii şi presiuni, liderul Autorităţii Palestiniene, căruia i-a fost interzisă încă de pe data de 3 decembrie 2001 accesul în zona Ramala, şi-a păstrat aceeaşi poziţie intransigentă, afirmând că “va lupta până la moarte pentru constituirea Statului Palestinian cu capitala la Ierusalim”. 

▪ Indonezia

Indonezia, al patrulea stat ca populaţie din lume, are mai mult de 13.000 de insule, circa 300 de grupuri etnice, pe teritoriul statului vorbindu-se aproximativ 365 de limbi.

Sentimentele separatiste s-au amplificat în provincia Aceh din Sumatra de Nord, în Irian Jaya după retrocedarea sa de către Olanda în 1949, în Timorul de Est unde s-au instalat trupe după ce Portugalia şi-a abandonat fosta colonie în 1975, în Borneo şi Ambon.

După ce Timorul de Est a votat covârşitor pentru independenţă în august 1999, anti-seperatiştii, susţinuţi de regimul de la Jakarta, au început atacurile, obligând ONU să trimită trupe pentru a asigura transferul spre independenţă al regiunii. 

Lupta desfăşurată în insulele indoneziene este complicată de conducătorii mişcărilor pro- şi anti-independenţă şi de conflictele religioase, analiştii politici considerând iminentă divizarea Indoneziei.

▪ Kurdistan

Situaţia kurdă s-a deteriorat după încheierea primului război mondial: tratatul din 1921 de la Sevres a prefigurat apariţia unui stat kurd independent, însă deloc impresionaţi de multele şi sângeroasele lupte pentru independenţă ale kurzilor, Franţa şi Marea Britanie au divizat Kurdistanul între Turcia, Siria şi Irak. O provincie autonomă kurdă - Kurdistanul Roşu - a fost întemeiată în Azerbaijan în 1920, dar a fost desfiinţată în 1929 (întreaga comunitate kurdă a fost eliminată în perioada 1992-1994 când Armenia a anexat pământul care formează podul de legătură între enclava Nagorno-Karabakh şi Armenia propriu-zisă - o acţiune ce a adus-o în conflict cu Azerbaijanul). 

În 1945, pentru un an, kurzii au înfiinţat o republică la Mahabad în zona ocupată de populaţia rusă din Iran. În anii ’70, kurzii din Irak s-au bucurat, pentru o scurtă perioadă de timp, de o oarecare autonomie. În Turcia, kurzii au format Partidul Muncitoresc Kurd (PKK) în 1980, condus de Abdullah Ocalan, declanşând lupta armată împotriva acestui stat. 

Cele 20 de milioane de kurzi din Turcia, Iran, Irak şi Siria vorbesc despre pământul lor natal ca fiind “Kurdistan”, chiar dacă acesta este divizat de graniţe internaţionale.

▪ Malvine (Falkland)

 

Diferendul anglo-argentinian privind Insulele Malvine (arhipelag situat în sudul Oceanului Atlantic, la 480 km est de strâmtoarea Magellan) datează din anul 1833, când Anglia a luat în stăpânire insulele. În anul 1965, Consiliul de Securitate al ONU a cerut Angliei şi Argentinei să înceapă convorbiri în vederea rezolvării diferendului, iar în aprilie 1982 Argentina a trecut la rezolvarea diferendului prin forţă.

Între cauzele care au determinat declanşarea conflictului se pot enumera: junta militară argentiniană de guvernământ, aflată în pericol de a fi înlăturată de la putere, avea nevoie de o acţiune prin care să abată atenţia maselor de la gravele probleme interne; descoperirea unor însemnate rezerve de petrol în zonă (care, după unele date, ar depăşi un miliard de tone); importantele rezerve de metale rare din insule; importanţa strategică a insulelor pentru controlul căilor maritime, pentru aprovizionarea SUA şi a Europei de Vest cu materii prime, îndeosebi în cazul unui conflict care ar duce la blocarea canalului Panama. 

Efectivele terestre care au acţionat în insule s-au ridicat la aproximativ 8000-9000 militari englezi. Ca urmare a acţiunilor militare desfăşurate de trupele engleze, forţele argentiniene au capitulat în iunie 1982. Potrivit datelor oficiale, gruparea engleză a pierdut 255 militari şi civili şi a avut 777 răniţi, Argentina având peste 1000 de victime. 

Războiul Malvinelor a demonstrat că, în atmosfera tensionată a sfârşitului de secol XX, este posibil să aibă loc un război limitat şi controlat. Din punct de vedere militar, s-a demonstrat că în orice conflict, actual sau de viitor, forţele convenţionale sunt de neînlocuit şi cu atât mai mult la debutul conflictului, războiul din Malvine furnizând o serie de concluzii atât în domeniul strategic cât şi tactic, al organizării, al instruirii, dotării şi tehnologiei.

 

▪ Conflictul dintre India şi Pakistan

 

Actualul conflict între cele două state beligerante vecine din sudul Asiei, India şi Pakistan are câteva cauze bine conturate. Originea conflictului dintre cele două ţări este disputa teritorială. Ambele revendică regiunea Caşmirului, încă de la dezintegrarea Imperiului Britanic. Interesul privind zona Caşmirului este legat de poziţia sa strategică, Valea Caşmirului fiind considerată o poartă prin Himalaya spre subcontinent. Pakistanul consideră Caşmirul ca o soluţie care rezolvă problema lipsei de apă din regiune.

Conflictul religios dintre India şi Pakistan a fost transformat într-o dispută teritorială. Hinduismul, majoritar în India şi islamismul, majoritar în Pakistan diferă fundamental. Pakistanul cheamă la unitate religioasă şi consideră îndreptăţită cererea sa privind integrarea Caşmirului în teritoriile sale, motivând această cerere prin faptul că islamul este majoritar în regiunea disputată. Tensiunile dintre India şi Pakistan au fost în perioada recentă accentuate şi din cauza concurenţei dintre cele două ţări în problema armelor nucleare. Motivaţia Indiei privind dezvoltarea armamentului nuclear constă în principal în teama autorităţilor în legătură cu evoluţia situaţiei intene şi a securităţii externe. Inflamarea conflictului a fost determinată şi de acuzaţiile aduse de către autorităţile indiene serviciilor secrete pakistaneze privind atacul Parlamentului. Războiul din Afganistan a marcat o nouă etapă în lupta dintre cele două state deţinătoare ale bombei nucleare, prin faptul că fiecare dintre cele două state îşi dispută supremaţia în zonă din acest punct de vedere. În această nouă situaţie, analiştii politici consideră incertă influenţa pe care oricare dintre cele două state o are în zonă: India, care a sprijinit Alianţa Nordului sau Pakistanul, care a suportat regimul talibanilor şi care acum a făcut paşi importanţi în relaţiile cu Iran şi China. 

 

● Războaie care au fost declanşate de cauze de ordin religios

▪ Regiunea Caucazului

Republicile din Asia Centrală au o lungă istorie de conflicte. Luptele s-au desfăşurat cu regularitate între forţele armate şi grupurile religioase ce solicitau independenţa unor state islamice în afara spaţiului ex-sovietic. 

Odată cu destrămarea Uniunii Sovietice, diverse grupuri s-au luptat pentru a prelua controlul în republicile formate. Cecenia, încă parte a Rusiei, a fost implicată într-un război total în perioada 1994-96 şi după o campanie dezastruoasă, Rusia a fost forţată să-şi reevalueze implicarea în zonă. În august 1999, Rusia a încercat să întărească securitatea în regiunea Caucaz când rebelii din Dagestan - o mică republică unde se vorbesc mai mult de 100 de limbi - au început atacul în sprijinul grupurilor musulmanilor ceceni care cereau independenţă faţă de Rusia. În septembrie 1999, Rusia a lansat o invazie terestră în zonă pentru a alunga rebelii în afara drumurilor comerciale strategice din Asia Centrală. 

Problema Caucazilor este complicată de existenţa a mai mult de 50 de grupuri etnice diferite, fiecare insistând să-şi proclame convingerile religioase în zonă. 

Tentativele de separare a zonei s-au multiplicat în ultimii 5 ani. În anul 1994, la Suhumi, capitala Abhaziei, funcţiona deja Parlamentul Confederaţiei popoarelor din Caucaz, scopul acestuia fiind acela de a crea un stat federal pe teritoriile aparţinând Rusiei şi Georgiei şi a unei unităţi de menţinere a păcii în regiune, “beretele verzi”, formată în exclusivitate din soldaţi ai popoarelor caucaziene. 

▪ Republica Democratică Congo 

 

Revolta care l-a adus la putere pe Laurent Kabila în ţara căruia i-a schimbat denumirea din Zair în Congo a erupt când populaţia Tutsi zaireză a ridicat armele împotriva unui guvern ce plănuia să-i alunge de pe pământurile lor şi să-i forţeze să părăsească ţara. Trupele rwandeze l-au ajutat pe Laurent Kabila să dărâme regimul corupt al lui Mobutu Sese Seko în anul 1997, acesta bucurându-se şi de sprijinul altor vecini ca Uganda şi Angola. În iulie 1997, L. Kabila a ordonat trupelor rwandeze să părăsească Congo, mişcarea declanşând o revoltă a unei fracţiuni a armatei în estul ţării. Statisticile consemnează pentru această zonă a globului, din 1994 şi până în prezent, peste 500.000 de victime şi aproximativ un milion de refugiaţi.

 

● Războaie care au fost declanşate de cauze de ordin militar

▪ Afganistan

  

În 1973, guvernul afgan condus de premierul Zahir Shah a fost răsturnat printr-o lovitură de stat militară organizată de Daoud Khan şi Partidul Comunist Afgan. Primele măsuri care au fost luate de acesta au fost abolirea monarhiei, proclamarea Republicii Afganistan şi autointitularea sa ca preşedinte. În 1978, Daoud Khan şi-a înlăturat principalii oponenţi din guvernul său, acţiunea finalizându-se cu o lovitură de stat, sângeroasă, în care acesta este ucis. 

Deşi în 1979 se semnează un tratat de prietenie între URSS şi Afganistan, în acelaşi an trupele sovietice invadează Afganistanul. Analiştii consideră acceastă acţiune drept o reeditare a invaziei din 1968 din Cehoslovacia şi continuarea şirului victoriilor consemnate într-o perioadă anterioară (Ucraina 1945-1951, Germania de Est 1953, Ungaria 1956). 

În 1986, liderul afgan, Babrak Karmal, care a tolerat ocupaţia sovietică este înlocuit de M. Najibullah, acesta fiind primul lider care a propus o încetare a focului cu Uniunea Sovietică. Pierderile suferite de trupele sovietice în lungul război de gherilă desfăşurat contra forţelor mujahedine afgane determină retragerea acestora în 1989. 

Sângeroasa luptă pentru putere a continuat în toată perioada scursă din 1989 şi până în momentul atacurilor teroriste din SUA, din septembrie 2001. La 7 octombrie 2001, SUA, sprijinite de Marea Britanie, au declanşat campania militară împotriva taberelor teroriste “Al Qaida” şi a regimului taliban care conducea acest stat, acţiunea fiind încununată de succes după două luni de bombardamente.

În ciuda unor importante modalităţi de susţinere, cum ar fi Programul pentru Dezvoltare al Naţiunilor Unite, Afganistanul continuă să rămână una dintre cele mai sărace zone de pe glob, surclasat fiind, poate, numai de state din continentul african. Lipsa măsurilor de securitate a făcut necesară intervenţia organizaţiilor umanitare. Asprele condiţii de viaţă din regiune au determinat reîntoarcerea refugiaţilor în statele de origine. Din studiile experţilor Băncii Mondiale, s-a estimat că populaţia Afganistanului are nevoie anual de o sumă cuprinsă între 1 şi 2 miliarde de dolari pentru a fi capabilă să atingă din nou standardele unei societăţi libere. Între timp, Statele Unite şi aliaţii lor au stabilit necesitatea prezenţei pentru mult timp a armatelor în Asia Centrală.

▪ Vietnam 

 

Cauzele războiului declanşat de francezi, apoi de americani împotriva popoarelor Indochinei şi, în primul rând a celui vietnamez a avut la bază politica imperialistă şi colonialistă a unor mari puteri dusă împotriva popoarelor care şi-au cucerit independenţa naţională, pentru a le menţine în sferele lor de influenţă economică, politică şi militară. Analiştii apreciază că sub aspect politico-moral acest război a avut un caracter nedrept, din partea agresorilor francezi şi americani şi drept, de eliberare naţională din partea popoarelor Indochinei, în general şi a celui vietnamez, în special. 

Agresorii au avut ca scop transformarea peninsulei într-o bază navală şi aeriană americană pentru atingerea scopurilor economice, politice şi strategice ale SUA în Asia, folosirea Peninsulei Indochina ca pe un cap de pod împotriva mişcărilor de eliberare naţională din zonă iar popoarele peninsulei au urmărit dobândirea independenţei şi suveranităţii naţionale, eliberarea teritoriului aflat sub dominaţie colonială sau ocupaţie străină, făurirea şi consolidarea statelor naţionale unitare: Vietnam, Cambodgia, Laos. 

Din punct de vedere al apartenenţei naţionale a agresorilor, perioadele războiului sunt: perioada antijaponeză (martie - septembrie 1945), caracterizată mai mult printr-o luptă politică dusă de Frontul pentru Eliberarea Vietnamului (Vietmin); perioada luptei împotriva colonialismului francez (septembrie 1945 - mai 1954); perioada luptei împotriva administraţiei “marionetă” de la Saigon (iulie 1954 - martie 1961); perioada luptei împotriva agresiunii SUA (mai 1961 - aprilie 1973); a doua perioadă a luptei împotriva administraţiei “marionetă” de la Saigon (iunie 1973 - aprilie 1975). 

În perioada cea mai semnificativă a conflictului (1961-1973), în războiul din Vietnam s-au confruntat, pe de o parte SUA, cărora li s-au alăturat trupe sud-coreene, thailandeze, filipineze, australiene, neo-zeelandeze precum şi trupele regimului de la Saigon iar de cealaltă parte, Armata populară a Vietnamului de Nord, forţele populare ale Frontului de Eliberare Naţională din Vietnamul de Sud, precum şi forţele patriotice de eliberare naţională din Laos şi Cambogdia. 

Pierderile umane în acest război au fost următoarele: Vietnamul de Nord - 1 milion de morţi; Vietnamul de Sud - 400.000 morţi; trupele SUA - peste 55.000 morţi. Rezultatul războiului este cunoscut: fără a pierde, ca francezii, o bătalie în câmp deschis, SUA au fost înfrânte pe plan politic şi constrânse să se retragă din Vietnam. Unificarea Vietnamului s-a făcut la doi ani după încheierea tratativelor de pace, sub egida Partidului Comunist din Nord, Saigonul devenind oraşul Ho Şi Min. 

Confruntate cu un război de gherilă, care nu le-a permis să-şi valorifice uriaşul potenţial militar, SUA au încercat elaborarea unei tactici eficiente de contrainsurecţie, sarcină ce nu a putut fi îndeplinită, acestea înregistrând prima lor înfrângere militară. 

 

▪ Războiul din Golf 

 

Invadarea Kuweitului de către trupele irakiene la 2 august 1990 şi transformarea acestuia într-o provincie a Irakului au declanşat criza din Golful Persic, cu implicaţii şi consecinţe deosebite pentru securitatea zonală. 

Analiştii au apreciat că în desfăşurarea aceastei acţiuni, liderul irakian a scontat pe lipsa de coeziune, atât între principalele forţe mondiale, cât şi în cadrul lumii arabe, care ar fi diminuat efectul unor sancţiuni aplicate ţării sale. Dacă în privinţa lipsei de coeziune a lumii arabe Saddam Hussein nu s-a înşelat prea mult, în schimb, ralierea URSS la poziţia adoptată de comunitatea internaţională nu a intrat în calculele sale. Reacţia imediată de condamnare a invaziei irakiene s-a concretizat prin adoptarea unor rezoluţii ale Consiliului de Securitate al ONU privind impunerea unui embargo economic total. Unanimitatea membrilor Consiliului de Securitate a dat posibilitate SUA să declanşeze o puternică ofensivă politico-diplomatică în sprijinul măsurilor luate pe plan militar pentru impunerea în practică a embargoului. 

Forţa multinaţională, constituită sub egida rezoluţiilor Consiliului de Securitate al ONU, având ca element de bază forţe armate americane (mai mult de 2/3), a reunit trupe şi mijloace de luptă din alte 30 de state, amplasate în special pe teritoriul Arabiei Saudite şi în bazinele maritime adiacente Peninsulei Arabe. Potenţialul militar multinaţional a avut un caracter cvadridimensional, fiind constituit din forţe şi mijloace de luptă terestre, navale, aeriene şi cosmice. 

Irakul dispunea la data declanşării conflictului de cel mai puternic potenţial militar din cadrul lumii arabe, aproximativ un milion de militari, din care peste 150.000 în cadrul Gărzii Republicane, care beneficia de o bună dotare tehnică şi de un înalt nivel de pregătire. 

Scopul declarat al războiului, potrivit Rezoluţiei nr. 678 din 29.11.1990 a Consiliului de Securitate al ONU a fost eliberarea Kuweitului şi reinstaurarea guvernului emirului Al Sabah, aflat în exil. Dar, conform analiştilor politici şi militari, scopurile nedeclarate ale marilor puteri occidentale au fost: reaşezarea echilibrului strategic regional prin anihilarea sau reducerea substanţială a potenţialului militar al Irakului; înlăturarea preşedintelui Saddam Hussein şi instaurarea unui guvern democrat cu orientare pro-occidentală; apărarea propriilor interese strategice în zonă prin controlul asupra extracţiei şi preţului petrolului; extinderea influenţei şi prezenţei lor militare în zonă.

Irakul a urmărit: creşterea influenţei sale politico-militare în Orientul Apropiat şi Mijlociu; menţinerea Kuweitului ca parte integrantă a Irakului, pe baza unor interese economice şi militar-strategice; eliberarea teritoriilor ocupate de Israel şi rezolvarea problemei palestiniene (reducerea influenţei SUA şi Israelului în zonă).

La încetarea focului, intervenită în februarie 1991, Irakul se afla complet dezorganizat din punct de vedere politic, economic şi social, izolat din punct de vedere diplomatic, iar pierderile umane şi materiale se cifrau la 180.000 morţi şi dispăruţi, 175.000 prizonieri, peste 2.000 tancuri şi 2.200 piese de artilerie distruse. 

 

3. Dispute teritoriale 

Conform lucrării publicate de agenţia de informaţii americană, “CIA – Cartea mondială 2000” pe glob există 46 de dispute teritoriale considerate drept majore.

Principalele zone aflate în discuţie sunt următoarele: 

- Zone de dispute teritoriale

 

■ Libia-Niger-Algeria-Tunisia

Libia revendică aproximativ 19.400 km2 din nordul teritoriului Nigeriei şi din sud-estul Algeriei, având şi o porţiune de graniţă maritimă în dispută cu Tunisia. 

■ Bahrein-Qatar-Kuweit-Arabia Saudită-Iran-Emiratele Arabe Unite-Irak

Bahrein şi Qatar îşi dispută controlul asupra Insulelor Hawar şi a graniţei maritime dintre cele două state. Kuweitul îşi dispută cu Arabia Saudită proprietatea asupra insulelor Qaruh şi Umm al Maradim. Iranul ocupă două insule în Golful Persic revendicate de Emiratele Arabe Unite: Micul Tunb (numite Tunb as Sughra în arabă de EAU şi Jazireh-ye Tonb-e Kuchek în persană de Iran) şi Marele Tunb (Tunb al Kubra/Jazireh-ye Tonb-e Bozorg); administrează în comun cu UAE o insulă în Golful Persic revendicată de aceasta (Abu Musa/Jazireh-ye Abu Musa) asupra căreia Iranul îşi exercită controlul unilateral încă din 1992. Emiratele Arabe Unite au căutat sprijin diplomatic semnificativ în regiune protestând împotriva acestor acţiuni iraniene.

Iranul şi Irakul, după cei 8 ani de război, au de rezolvat dispute cu privire la demarcarea graniţelor, liberalizarea navigaţiei şi suveranitatea asupra căii maritime Shatt al Arab Waterway. Irakul are, de asemenea, dispute privind planurile de dezvoltare ale Turciei pentru râurile Tigru şi Eufrat.

■ Belize-Guatemala

Dispute asupra graniţei internaţionale dintre cele două state.

■ Bolivia - Chile

Bolivia şi-a dorit un coridor suveran spre Oceanul Pacific de Sud încă de când zona Atacama a fost pierdută în favoarea statului Chile în 1884. Mai există o dispută pentru drepturile asupra râului Rio Lauca. (Chile are revendicări în Antarctica, Teritoriul Antarctic Chilean, care se suprapun parţial cu revendicările britanice şi argentiniene.)

■ Brazilia-Uruguay

Sunt în litigiu două porţiuni care formează graniţa Braziliei cu Uruguayul - zona Arroio Invernada (Arroyo de la Invernada) de pe Rio Quarai (Rio Cuareim) şi insulele de la confluenţa lui Rio Quarai şi a râului Uruguay.

■ Teritoriile britanice din Oceanul Indian

Teritoriile britanice din Oceanul Indian: insula Diego Garcia este revendicată de Mauritius; iar Arhipeleagul Chagos este revendicat de Seychelles. 

■ Comoros-Franţa-Madagascar

Comoros revendică insulele Mayotte iar Madagascarul revendică Insulele Glorioso, ambele administrate de Franţa. 

■ China-Taiwan-Rusia-Coreea de Nord-Vietnam-Japonia

China şi Rusia îşi dispută două secţiuni ale graniţei comune dintre cele două state, partea chineză solicitând o fâşie de 33 km de graniţă cu Coreea de Nord în zona muntoasă Paektu-san precum şi o porţiune a graniţei maritime cu Vietnamul în Golful Tonkin. Insulele Paracel, aflate în administrarea Chinei sunt revendicate de Vietnam şi Taiwan. China şi Taiwanul revendică Insulele Senkaku/Diaoyu Tai administrate de Japonia. 

■ Nicaragua-Columbia-Venezuela

Nicaragua şi Columbia îşi dispută Arhipelagul San Andres y Providencia şi Quita Sueno Bank. Venezuela are şi dispute asupra graniţei maritime cu Columbia în Golful Venezuela, revendicând, de asemenea, fâşii ale graniţei cu Guyana situate la vest de Raul Essequibo.

■ Cipru-Grecia-Turcia

În 1974 ostilităţile au divizat insula Cipru în două zone autonome de facto, o zonă a ciprioţilor greci controlată de Guvernul cipriot recunoscut pe plan internaţional (59% din pământul insulei) şi o zonă a ciprioţilor turci (37% din insulă), ce sunt separate de o zonă ONU tampon - 4% din insulă (în porţiunea din insulă care aparţine ciprioţilor greci se află două baze militare care aparţin Angliei).

Turcia şi Grecia mai au dispute teritoriale maritime, aeriene şi teritoriale în Marea Egee. 

■ Indonezia-Portugalia-Malaezia-Singapore

Indonezia îşi dispută cu Portugalia suveranitatea asupra Timorului de Est - regiune pe care a invadat-o în 1975. Indonezia revendică, de asemenea, două insule cu Malaezia, care, la rândul său este în conflict cu Singapore asupra altor două insule.

■ Ecuador-Peru

Ecuador şi Peru îşi dispută trei fâşii de graniţă, fapt care a condus, deja, la desfăşurarea unui conflict militar.

■ Estonia-Rusia-Letonia-Lituania

Estonia revendică un teritoriu de peste 2.000 km2 în regiunile Narva şi Pechory din Rusia, în baza graniţelor stabilite prin Tratatul de Pace de la Tartu din 1920. Conform Tratatului de la Riga din 1920, Letonia a revendicat fâşia Abrene/Pytalovo de graniţă, cedată de Republica Socialistă Sovietică Letonă, Rusiei, în 1944. Mai au loc şi discuţii asupra unor dispute de graniţă cu Lituania, prioritare fiind drepturile de exploatare a ţiţeiului. 

■ Etiopia-Somalia-Eritreea 

Etiopia şi Somalia au dispute teritoriale asupra provinciei Ogaden, trupele militare etiopiene ocupând această regiune. Etiopia şi Eritreea au avut câteva conflicte militare în disputa pentru teritoriul regiunii Badme. 

■ Marea Britanie-Argentina

Revendicările Argentinei asupra Insulelor Malvine (Falkland) administrate de Marea Britanie au condus la desfăşurarea unui conflict militar în 1982. Argentina mai revendică şi Insulele Georgia de Sud şi Sandwich, administrate tot de Marea Britanie. 

■ Gabon-Guinea Ecuatorială-Nigeria

Gabonul şi Guineea Ecuatorială sunt în dispută asupra unei graniţe maritime şi suveranităţii asupra insulelor din Golful Corisco. Guineea Ecuatorială mai are dispute şi cu Nigeria pentru graniţe maritime şi pentru jurisdicţia asupra zonelor bogate în ţiţei din Golful Guineea. 

■ Gibraltar-Marea Britanie-Spania

Gibraltarul este sursa fricţiunilor dintre Spania şi Marea Britanie. Spania controlează 5 regiuni aflate pe şi în afara coastelor marocane - enclava de coasta Ceuta si Melilla, pe care o contestă Marocul, cât şi insulele Penon de Alhucemas, Penon de Velez de la Gomera şi Islas Chafarinas. 

■ Israel-Siria-Liban 

Litoralul de Vest şi Fâşia Gaza sunt ocupate de Israel, statutul acestor zone fiind un subiect fierbinte al acordurilor israeliano-palestiniene. Înălţimile Golan (din Siria) sunt, de asemenea, sub ocupaţie israeliană. Israelul a ocupat o zonă din teritoriul libanez de la graniţă cu Israelul, numită Zonă de Securitate, în iunie 1978. 

■ Japonia-Rusia

Japonia revendică insulele Etorofu, Kunashiri, Shikotan, şi grupul Habomai ocupate de URSS în 1945 şi administrate acum de Rusia. 

■ Coreea de Sud-Japonia-China-Taiwan-Vietnam 

Stâncile Liancourt (Takeshima/Tokdo), administrate de Coreea de Sud sunt revendicate de Japonia. Senkaku-shoto (Senkaku Islands/Diaoyu Tai) administrate de Japonia sunt revendicate atât de China cât şi de Taiwan iar Insulele Paracel, administrate de China sunt revendicate de Vietnam şi Taiwan. 

■ India-Pakistan 

Caşmirul reprezintă principala zonă de dispută teritorială dintre India şi Pakistan. India şi Pakistan mai au probleme de împărţire a zonei fluviale comune, râul Indus River (Wular Barrage), iar India are dispute teritoriale privind unele zone de graniţă cu China.

■ Iugoslavia

Armata etnică albaneză a dus un război de gherilă împotriva Serbiei pentru câştigarea independenţei provinciei Kosovo. Epurarea etnică a albanezilor din provincie a determinat NATO să atace Serbia în martie 1999. 

■ Moldava-Ucraina-România 

Anumite teritorii din Moldova şi Ucraina - inclusiv Basarabia şi Bucovina de Nord - sunt părţi istorice ale României; aceste teritorii au fost încorporate în fosta Uniune Sovietică urmare a Pactului Molotov-Ribbentrop în 1940. România este în dispută cu Ucraina şi asupra părţii continentale din Marea Neagră sub care pot exista depozite semnificative de gaze şi petrol; în 1997 diplomaţiile celor două părţi au căzut de acord asupra unei perioade de 2 ani de negocieri, la încheierea acestei perioade statele rezervându-şi dreptul de a supune disputa în faţa Curţii Internaţionale de Justiţie. 

■ Kîrghîstan-Tadjikistan-China 

Kîrgîstan este în dispută teritorială cu Tadjikistan în legătură cu graniţa din zona Văii Isfara. Tadjikistan îşi dispută şi o parte majoră a graniţei cu China. 

■ Marea Britanie-Irlanda de Nord

Conflictele din regiune datează încă din secolul XII, atunci când Anglia s-a implicat în viaţa politică irlandeză. Primul Parlament nord-irlandez şi-a desfăşurat şedinţa inaugurală în anul 1921 iar Irlanda (formată în partea de sud a insulei) devine republică cu drepturi depline în 1949. Deşi în anul 1999, unioniştii din Ulster şi IRA au semnat Acordul din Vinerea Mare, Irlanda de Nord rămâne parte componentă a Angliei. 

 

■ China-Malaezia-Filipine-Taiwan-Vietnam-Brunei

Insulele Spratley reprezintă teritoriul care a generat o dispută complexă între China, Malaezia, Filipine, Taiwan şi Vietnam. În 1984, Brunei a stabilit o zonă de pescuit exclusivă ce cuprindea Reciful Louisa din sudul Insulelor Spratly, însă nu a revendicat insula în mod oficial.

Alte conflicte privesc statul Filipine care revendică regiunea malaeziană Sabah şi Vietnamul care este în dispută cu Cambodgia asupra insulelor din zona maritimă şi a unor porţiuni de graniţă. 

■ Sudan-Egipt

Sudan şi Egipt îşi dispută o zonă de graniţă comună fapt ce a condus la crearea regiunii “Triunghiul Hala'ib”, o zonă sterpă de 20580 km2. 

■ SUA-Cuba

Cuba revendică regiunea ocupată de Baza Navală a SUA de la Guantanamo Bay, închiriată Statelor Unite, numai semnarea unui acord mutual sau abandonarea zonei de către SUA putând conduce la încheierea conflictului.

 

4. Concluzii

 

Succinta prezentare a unor războaiele locale impune câteva concluzii. Războaiele locale ale epocii actuale au fost determinate de cauze complexe, economice, politice, sociale, naţionale, militare pe care şi-au pus amprenta contradicţiile de ordin ideologic. 

Din punct de vedere militar, aceste războaie au constituit, de regulă, un vast poligon de experimentare, atât a diverselor tipuri de armament şi a tehnicii de luptă, dar şi a diverselor doctrine şi strategii militare. Războaiele locale au oglindit mutaţiile care s-au produs în arta militară datorită invenţiilor şi descoperirilor tehnico-ştiinţifice mondiale. Războaiele locale, îndeosebi cele asimetrice, cele mai bune exemple fiind războiul din Vietnam şi intervenţia sovietică din Afganistan au dovedit că un popor hotărât să-şi apere soarta este capabil să reziste oricărui agresor, chiar dacă acesta are o tehnică de luptă sofisticată şi dispune de importante efective umane. 

Din punct de vedere politic, observatorii şi cei care au scris despre securitatea internaţională post război rece au evidenţiat complexitatea noului mediu de securitate globală în raport cu structura mult mai simplă a războiului rece (“ei şi noi”). Analizele relevă faptul că noul concept de securitate este cu mult mai complex – în cazul în care politica internaţională nu va rezolva problemele aflate în dezacord, iar dezvoltarea durabilă nu va deveni motorul acestui proces, lumea se va afla în faţa unor conflicte cu mult mai instabile şi necontrolabile.

Există două obstacole principale în faţa acestor schimbări. Primul şi cel mai important este faptul că reacţia în cazul unor situaţii de criză va fi obstrucţionată şi de impunerea unor limite considerabile rezultate din statutul (bogăţie şi putere) unor minorităţi globale de elite, în cazul unor radicale transformări economice sau politice, aceasta constituind una dintre cele mai importante şi de substanţă transformări din ultima jumătate de secol. Al doilea obstacol este reprezentat de faptul că majoritatea celor care gândesc şi scriu despre securitatea internaţională sunt adânc etnocentrici şi conservatori. Cu câteva excepţii, ei sunt incapabili să se ridice deasupra acestei stări de fapt, considerată încă una dintre paradigmele securităţii mondiale.

În cazul în care nu se va produce o modificare de mentalitate la nivelul actorilor implicaţi, politica occidentală de securitate va continua să se bazeze pe prezumţia că status quo-ul poate fi menţinut, că poziţia unei elite minoritate poate fi păstrată, problemele mediului pot fi în continuare marginalizate etc.

Există, însă, semne ale unei schimbări de mentalitate. Lideri care au marcat războiul rece acceptă acum faptul că acea perioadă a fost una nefastă pentru omenire, unii dintre aceştia transformându-se în avocaţi radicali ai politicii de dezarmare nucleară. O campanie publică substanţială referitoare le cauzele şi efectele crizelor s-a desfăşurat în multe dintre statele occidentale, determinând guvernele şi oficialii la acţiuni concrete şi pe fondul unor critici aduse politicii unor organizaţii internaţionale (WTO – Organizaţia Mondială a Comerţului). Problemele de mediu au fost serios luate în considerare, multe dintre cauzele lor fiind aduse în atenţia politicienilor ca responsabile pentru transformările climatice la nivel global. Astfel, a apărut problematica ce face obiectul Protocolului de la Kyoto.

Aceste consideraţii reprezintă indicatori relativi, dar totuşi determinanţi pentru modificările politicii de securitate internaţionale. În alţi termeni, strategia politicii de securitate va fi responsabilă pentru cele două variante posibile ale evoluţiei arhitecturii internaţionale: escaladarea conflictelor va determina instabilitate şi violenţe ce vor transcende hotarele geopolitice sau, eforturile actorilor politici şi ale intelectualilor, cumulate cu eradicarea racilelor din sisteme (birocraţia, corupţia, etc), vor conduce la succesul dezvoltării durabile a societăţilor şi la o reală securitate globală. 

 

Anexa – Cheltuielile militare din perioada 1991-2000

(exprimate în miliarde de dolari) 

